Vedno bomo dobili tisto, ker (kar) potrebujemo;
ne pa vedno tistega, kar mislimo, da potrebujemo.
*(Savina A. Ritter)*

**ŽIVLJENJEPIS IN VIZIJA KARIERE**

**MOJE KOMPETENCE**

« Zoisov štipendist (od 01. 09. 2001 do 17. 06. 2010)
« praksa v 1. letniku študija (2005/06): AKC Metelkova mesto (področje dela: prosti čas mladih)
« praksa v 2. letniku študija (2006/07): Inštitut Antona Trstenjaka (področje dela: alkoholizem mladih)
« praksa v 3. letniku študija (2007/08): Osnovna šola Tišina (šolsko svetovalno delo)
« praksa v 4. letniku študija (2008/09): Osnovna šola Tišina (šolsko svetovalno delo)
« soustanovitelj in predsednik Pomurskega društva za krepitev socialnega dela (od leta 2007)
« pomočnik socialni delavki pri vodenju skupine za učenje socialnih veščin v Svetovalnem centru za otroke, mladostnike in starše Ljubljana (2007-2009)
« voditelj otrok na letovanje v Pacug (Društvo prijateljev mladina Ljubljana Vič-Rudnik, 2008)
« športni animator na letovanju otrok v Baški (Društvo prijateljev mladine Murska Sobota, 2009)
« tutor na Fakulteti za socialno delo za izbirno študijsko smer Kibernetika psihosocialne pomoči: Epistemologija socialnega dela I in II, Skupinsko delo in kibernetika drugega reda I. in II. (od leta 2008)
« povprečje izpitnih ocen 9,26 (Fakulteta za socialno delo 2005-2010)
« bloger, pisec Bloga Morfejork (od leta 2007: http://morfejork.blogspot.com) in del ekipe blogerjev na enem izmed najbolj prepoznavnih blogov v Sloveniji - Dajana.si
« gostujoči kolumnist na Sobotainfo.com (največji pomurski spletni portal) in Pomurec.com
« gost v oddaji Sveto in svet (RTV SLO): Mladi (maj 2009) in Slovenija – socialna država?! (september 2009)
« aktivni tekmovalec z zračno puško in član Strelskega društva Koloman Flisar Tišina
« rekreativni tekač na polmaratonskih razdaljah – 21 km (od leta 2007)
« diplomiral (17. 6. 2010) z oceno 10, naslov diplomske naloge: Ravnateljice osnovnih šol o usposobljenosti socialnih delavk za naloge šolske svetovalne službe.
« **socialni delavec pripravnik** **v Centru za starejše Murska Sobota (Dom starejših Rakičan)**.

Pripadam hermenevtičnemu in konstruktivističnemu pogledu na svet in zato gledam skozi očala interpretativne resničnosti. Od tega in od socialnega dela pač ne odstopam, ne glede na situacijo, v kateri se nahajam in ne glede na ljudi, s katerimi se srečujem v življenjski situaciji dane resničnosti. Iščem delovno okolje, ki vibrira na istih načelih in z isto visokoobčutljivostjo za položaj človeka, ujetega v začarani krog vprašanj smisla.

Rojen sem 13. 11. 1986 v Murski Soboti. Od svojega 14. leta starosti, ko je razpadla zakonska zveza staršev, živim z očetom Miroslavom Zelkom in s starimi starši. Oče, diplomirani varstvoslovec, je zaposlen na Policijski upravi Murska Sobota. Imam tudi tri leta mlajšega brata, ki pa živi pri materi. Z materjo iz osebnih razlogov nimava (rednih) stikov.

Osnovno šolo sem obiskoval na OŠ Tišina (1993-2001) in se vpisal na Gimnazijo Murska Sobota (2001-2005). Pridobil sem si štipendijo za nadarjene - Zoisovo štipendijo, ki jo prejemam od leta 2001. Po uspešno opravljeni maturi sem se vpisal na dodiplomski univerzitetni študijski program socialno delo. Pri izbiri študija sem okleval med Fakulteto za policijsko-varnostne vede in Fakulteto za socialno delo. Zaradi učnih vsebin in ciljev, ki so podpirali možnosti za osebno rast in razvoj (delo na sebi), sem izbral Fakulteto za socialno delo Univerze v Ljubljani (2005-2010). Vpisan kot reden študent sem uspešno opravil vse izpite in študijske obveznosti, povprečna ocena opravljenih izpitov pa znaša 9,26. V času študija sem se usmeril v izbirno študijsko področje Kibernetika psihosocialne pomoči, za katero sem dve študijski leti opravljal tudi redna tutorska dela in pomagal študentom pri usvajanju potrebnih strokovnih konceptov. Svojo diplomsko nalogo sem uspešno, z oceno 10 zagovarjal 17. 6. 2010.

V prvem letniku študija sem obvezno študijsko prakso opravljal v AKC Metelkova mesto (2005/06). V drugem letniku sem jo opravljal na Inštitutu Antona Trstenjaka (2006/07) v Ljubljani, ki ga vodi dr. Jože Ramovš, priznani socialni delavec, alkoholog (nekdanji sodelavec dr. Janeza Ruglja), gerontolog in antropolog. Delali smo na preventivi pred pitjem alkohola mladih. V tretjem in četrtem letniku študija pa sem prakso socialnega dela opravljal na OŠ Tišina (2007/08 in 2008/09) v šolski svetovalni službi. V Ljubljani sem poleg redne prakse sodeloval s Svetovalnim centrom za otroke, mladostnike in starše in pomagal pri nudenju pomoči otrokom v težavah – s socialno delavko ga. Ireno Andolšek sva vodila redno skupino otrok za učenje socialnih veščin (2007/08 in 2008/09). Z eno izmed skupin sva v lastni režiji in pod pokroviteljstvom svetovalnega centra organizirala in vodila tridnevni tabor pri Žužemberku na Dolenjskem. Kot voditelj skupine otrok sem letoval tudi z Društvom prijateljev mladine Ljubljana Vič-Rudnik (Pacug 2008) in z Društvom prijateljev mladine Murska Sobota (Baška 2009), kjer sem bil v vlogi športnega animatorja.

Diplomiral sem predčasno, še preden se mi je zaključil absolventski staž. Mentorica pri diplomski nalogi je bila doc. dr. Lea Šugman Bohinc, moja naloga pa nosi naslov Ravnateljice osnovnih šol o usposobljenosti socialnih delavk za naloge šolske svetovalne službe. V nalogi se dotikam kompetentnosti in usposobljenosti socialnih delavcev za naloge šolske svetovalne službe v osnovnih šolah. Izvedel sem raziskovalno nalogo, v kateri sem nagovoril ravnatelje vseh slovenskih osnovnih šol in od njih zbral pomembne povratne informacije o tem, kaj si oni mislijo o zaposlovanju socialnih delavcev v šolske svetovalne službe. Za raziskavo sem s pomočjo donatorjev zbral potrebna finančna sredstva, s katerimi smo v Pomurskem društvu za krepitev socialnega dela (v nadaljevanju PDKSD) pokrili nastale stroške raziskave. PDKSD je združenje študentov socialnega dela in socialnih delavcev iz Pomurja z namenom, da bi si krepili identiteto socialnega dela, da ne bi ostajali brez besed, ko gre za vprašanja, ki se dotikajo naše profesije. Sem soustanovitelj tega združenja in zasedam položaj zakonitega zastopnika, predsednika društva.

Leta 2009 sem gostoval v dveh oddajah Sveto in svet (RTV Slovenija, oddaja na televizijskem programu Slovenija 1, urednica in voditeljica Katarina Vuković): Mladi (maj 2009) in Slovenija – socialna država?! (september 2009).

Tekmujem v športnem strelstvu, s streljanjem z zračno puško in nastopam za Strelsko društvo Koloman Flisar Tišina. V mlajših kategorijah sem osvojil naslov državnega prvaka, več naslovov regijskega prvaka in na šolskih tekmovanjih naslov srednješolskega državnega podprvaka. Pri Olimpijskem komiteju Slovenije sem imel status kategoriziranega športnika (mladinski razred). Ob tem se aktivno ukvarjam z rekreativnim tekom na polmaratonskih razdaljah (21 km). Od leta 2007 se redno udeležujem večjih tekaških prireditev, kot so radenski, ljubljanski in kraški maraton.

Posebej aktiven sem na spletu. Imam svojo osebno spletno stran (morfejork.com) in blog (morfejork.blogspot.com), ki ga pišem od leta 2007. Na njem objavljam svoja razmišljanja o vprašanjih občutkov smisla osebnega bivanja ter o drugih temah, ki se dotikajo domene socialnega dela. Moje kolumne občasno objavljajo tudi drugi mediji. Kot kolumnist pa sodelujem tudi s Sobotainfo.com in Pomurec.com. Avgusta 2010 sem sprejel vabilo in se pridružil ekipi enega izmed najbolj branih blogov v Sloveniji, Dajana.si. Moje zapise večkrat izpostavijo na spletnem blogerskem časopisu Drugi svet.

Po zagovoru diplomske naloge sem dobil povabilo na razgovor za mesto asistenta na Fakulteti za socialno delo Univerze v Ljubljani, a sem ponudbo odklonil, ker želim svoj prispevek centrirati v domačem, pomurskem okolju in ostati v pokrajini, ki mi je dala življenje. Od 2. 11. 2010 sem za določen čas enega leta zaposlen v Domu starejših Rakičan na mesto socialnega delavca pripravnika. Kot družbeni kritik in osebni svetovalec ljudem v stiski se vedno bolj vidim v zasebni praksi in manj v javnem sektorju, ki je za moj občutek pretog, stisnjen, rigiden, še prej pa bi rad opravil strokovni izpit iz socialnega varstva, zato moram zdržati tam, kjer so že utečene možnosti za delo na mojem področju. Podiplomskega študija zaradi reform v slovenskem študijskem prostoru vsaj zaenkrat bojkotiram, ker se ne strinjam s politiko bolonjskega sistema in odprtosti, dostopnosti, zaradi katere dodiplomski študij izgublja na svoji znanstvenosti in prehaja v vlogo usposabljanja visokokvalificirane delovne sile. Ob primerni podpori bom poskusil s samostojno prakso in pisanjem kolumen na teme, ki se tičejo moje profesije, stisk, težav in problemov ljudi. Želim si, da bi si moja razmišljanja zaželeli uredniki prepoznavnejših slovenskih časopisnih hiš.

Življenje je lepo.

                                                                                              Leon ZELKO, univ.dipl.soc.del

Leon Zelko
tel.: 070-861-386
e-mail: morfejork@gmail.com
spletna stran: [http://www.morfejork.com](http://www.morfejork.com/)

blog: [http://morfejork.blogspot.com](http://morfejork.blogspot.com/)
facebook: <http://www.facebook.com/morfejork>
twitter: <http://twitter.com/morfejork>